Nkandla-terugbetaling: Tesourie doen steeds berekeningePres. Jacob Zuma se privaat woning in Nkandla, KwaZulu-Natal Foto: @power987news, Twitter Die tesourie het in ŉ verklaring gesê die 60 dae om die bedrag te bepaal wat die konstitusionele hof einde Maart toegestaan het, is eintlik 60 werksdae en daarom het die tesourie tyd tot 28 Junie. “Die tesourie se werk om aan die konstitusionele hof se bevel te voldoen vorder goed en die departement sal die sperdatum haal,” lui die verklaring. Pravin Gordhan, die minister van finansies, het in die verklaring gesê sy departement het reeds verskeie stappe en die assessering van die opgraderings afgehandel om die verslag voor te berei wat by die konstitusionele hof ingedien moet word. Die verslag sal ŉ volledige uiteensetting bevat van die werk wat by Nkandla gedoen is en die berekeninge waarvolgens die tesourie die vasgestelde teikenbedrag bepaal het. Die konstitusionele hof het op 31 Maart vanjaar bevind Zuma het versuim om die Grondwet te handhaaf of sy presidensiële plig na te kom toe hy Thuli Madonsela, die openbare beskermer (OB), se bevindinge en regstellende stappe in haar Nkandla-verslag geïgnoreer en van die hand gewys het. Zuma is aangesê om ŉ “redelike persentasie” van die geld terug te betaal wat aan nie-sekuriteitsopgraderings soos die beeskraal, amfiteater en swembad by sy woning bestee is. Hierdie bedrag en die redelike persentasie wat terugbetaal moet word, sal deur die Nasionale Tesourie bepaal word. Zuma het dan 45 dae ná die hofbevel uitgereik is om die geld terug te betaal. Lees alle vorige berigte oor Nkandla op Maroela Media.